ဝၼ်းၼိုင်ႈ ၵိၼ်ၶဝ်ႈၶမ်ႈယဝ်ႉ ႁဝ်းၵႂႃႇၼင်ႈတီႈတင်ႇငႅၵ်ႈ တၢင်းၼႃႈႁိူၼ်းၼၼ်ႉ။ ၶမ်ႈၼႆႉ ၼႃႈၾႃႉ ပၢင်ႇသႂ်ဝႆႉ ၵူၺ်းၼႃႇ ၵတ်းၸိတ်းၸိတ်းဝႆႉ။ ၵူၼ်းၵႂႃႇမႃး ၸွမ်းတၢင်းၵေႃႈ ဢေႇဝႆႉ။ ႁိုင်ႁိုင် ၸင်ႇတေလႆႈႁၼ်လူတ်ႉၵႃး ၼိုင်ႈလမ်း။ ၵူၼ်းပႆတၢင်းၵေႃႈ ယဵၼ်သီႇသီႇဝႆႉ။ မူဝ်သႂ် ဢွၵ်ႇႁိူၼ်းမႃးၼင်ႈၸွမ်းႁဝ်း။ ယုၵ်ႉၶႅၼ်ၽၢႆႇသၢႆႉႁဝ်း တၢင်ႇႁိူဝ်မႃႇမၼ်းယဝ်ႉ ဢဝ်မိၼ်ႁူၸမ်ႈၼႃႈဢူၵ်းသေ ထွမ်ႇတူၺ်းမၢၵ်ႇႁူဝ်ၸႂ်ႁဝ်းတွတ်ႇယူႇ။ ယူႇၵမ်းၼိုင်ႈ ႁႅၼ်ၵၢင်းယၵ်ႉတူၺ်းၼႃႈႁဝ်းယဝ်ႉ လၢတ်ႈလွႆးလွႆးဝႃႈ “ပီႈတေႁၵ်ႉ ၸၢမ်မွၼ်းႁႅင်းၼႃႇၼေႃ” ၼႆဝႃႇ။ ၸၢမ်းမွၼ်း… ႁဝ်းတူၵ်းၸႂ်ဢိူဝ်ႈ။ လွင်ႈဝႃႈ ႁဝ်းႁၵ်ႉၸၢမ်မွၼ်း ဢၼ်ဝႃႈၼၼ်ႉ မူဝ်သႂ်ႁူႉယူႇလူး။ မၼ်းႁူႉယူႇၼႃႇ။ မၼ်းႁူႉဢိူဝ်ႈ။ မၼ်းတေႁူႉမႃး ၸဵမ်လႂ်ၵွၼ်ႇ။